भारतीय मिश्राले जिते नेपाल एमेच्योर ओपन
भारतका शात मिश्रा शुक्रबार नेपालका सद्भाव आचार्यलाई ४ स्ट्रोकले हराएर १० औं नेपाल एमेच्योर ओपन गल्फको उपाधि जित्न सफल भएका छन् ।
काठमाडौँ — भारतका शात मिश्रा शुक्रबार नेपालका सद्भाव आचार्यलाई ४ स्ट्रोकले हराएर १० औं नेपाल एमेच्योर ओपन गल्फको उपाधि जित्न सफल भएका छन् ।गोकर्ण गल्फ क्लबमा तेस्रो तथा अन्तिम दिन शुक्रबार शातले ३ ओभर ७५ खेल्दै समग्रमा ८ अन्डर २ सय ८ को स्कोर खडा गरेका थिए । सद्भावले शुक्रबार ३ अन्डर ६९ खेलेर समग्रमा ४ अन्डर २ सय १२ को स्कोरसहित दोस्रो स्थान ओगटे ।डिफेन्डिङ च्याम्पियन भारतका सुमित कोटवालले ५ अन्डर ६७ सहित समग्रमा ३ अन्डर २ सय १३ बनाएर तेस्रो स्थान हासिल गरे । अन्तिम १८ होलको सुरुवात गर्दा शात नेपालका राहुल विश्वकर्माभन्दा ६ स्ट्रोकले अगाडि थिए । राहुलले चार होल समाप्तिमा अग्रता तीन स्ट्रोकमा झारिसकेका थिए । तर, यसपछि राहुलले सातौं र नवौं होलमा डबल बोगी सामना गर्दा आठौं होलमा पनि एक शट खेर फालेपछि उपाधि जित्ने सम्भावना समाप्त भएको थियो ।शातले भने फ्रन्टनाइन १ ओभर ३७ मा सके । तेस्रो र सातौं होलमा एक–एक शट बचाउँदा दोस्रो, चौथो र आठौं होलमा बोगी प्रहार गरे । ब्याकनाइन २ ओभर ३८ मा सके । १२ औं होलको बर्डीविरुद्ध १३, १४ र १७ औं होलमा बोगी खेपेका थिए ।सद्भावले फ्रन्टनाइन २ अन्डर ३४ मा सके । तेस्रो र पाँचौं होलमा बर्डी प्रहार गरे भने सातौं होलमा इगलको सफलता पाए । आठौं होलमा डबल बोगी सामना गरे । यसपछि ब्याकनाइनमा चार बर्डी प्रहार गरे । ११, १३, १४ र १८ औं होलमा एक–एक शट बचाए । तर १२, १६ र १७ औं होलमा बोगी प्रहार गर्दा ब्याकनाइन १ अन्डर ३५ मा पूरा गरे ।सुमितले तेस्रो र पाँचौं होलमा बर्डी प्रहार गर्दै २ अन्डर ३४ मा फ्रन्टनाइन सकेका थिए । बोगी फ्री स्कोर निकालेका उनले ११, १४ र १६ औं होलमा शट बचाउँदै ब्याकनाइन ३ अन्डर ३९ मा पुरा गरे ।महिलातर्फ श्रीलंकाकी काया दलुवाटेले ४ अन्डर ६८ सहित समग्रमा ६ अन्डर २ सय १० को सानदार स्कोरमा उपाधि जितिन् । उनले भारतकी दिया क्रिस कुमारलाई ११ स्ट्रोकको फराकिलो अन्तर हराइन् । १ ओभर ७३ मा अन्तिम दिनको खेल पूरा गरी समग्रमा ५ ओभर २ सय २१ सहित दिया दोस्रो भइन् । ५ ओभर ७७ को स्कोर बनाएकी अनाथी विवेक समग्रमा १२ ओभर २ सय २८ सहित तेस्रो स्थानमा रहिन् ।कायाले पहिलो, तेस्रो र छेटौं होलमा बर्डी र चौथो होलको डबल बोगीले फ्रन्टनाइन १ अन्डर ३५ मा सकिन् । १० र १४ औं होलमा बर्डी र ११ औं होलको इगल सफलता पाइन् । १२ औं होलको बोगीले ब्याकनाइन ३ अन्डर ३३ मा पार गरिन् । अनाथीले दोस्रो होलको बर्डी र छैटौं होलको बोगीले फ्रन्टनाइन इभन पार ३६ मा पूरा गरिन् । यसपछि १३ औं होलमा बोगी तथा १६ र १८ औं होलको डबल बोगीले ब्याकनाइन ५ ओभर ४१ मा पार गरिन् ।५४ होल तीन दिने प्रतियोगितामा नेपाल, भारत, श्रीलंका, बंगलादेश र भुटान गरी पाँच राष्ट्रका १३ महिलासहित कुल ६५ खेलाडीले सहभागिता थियो ।विजयी खेलाडीलाई युवा तथा खेलकुदमन्त्री विराजभक्त श्रेष्ठ तथा संघीय सांसद निशा डाँगीले पुरस्कृत गरे । मन्त्री श्रेष्ठले सरकार र गल्फ संघ मिलेर गल्फलाई नयाँ उचाइमा पुर्‍याउने काम भइरहेको बताए ।नेपाल गल्फ संघको आयोजनामा भएको प्रतियोगितामा राष्ट्रिय खेलकुद परिषद्, नेपाल पर्यटन बोर्ड, गोकर्ण फरेस्ट गल्फ रिसोर्ट र होटल रोयल सिंगीको सहयोग थियो ।